The Killing of Sister George
The Killing of Sister George () je američki igrani film snimljen 1968. godine u režiji Roberta Aldricha, poznat kao prvo ostvarenje koje je eksplicitno prikazivalo lezbijski seks u jednom američkom mainstream filmu.

Film se temelji na istoimenom komadu britansko-njemačkog pisca Franka Marcusa koja je premijerno izvedena u londonskom teatru Bristol Old Vic 1965. godine. Smatra se kako je njen sadržaj bio inspiriran popularnom BBC-jevom radio-sapunicom The Archers, odnosno smrću Grace Archer, jednog od njenih najpopularnijih likova. Predstava je po svom žanru bila satirična crna komedija, i u njoj su lezbijski sadržaji, za razliku od filma, bili implicitni. Sljedeće godine je izvedena na Broadwayu gdje je Beryl Reid za naslovnu ulogu, koju će poslije ponoviti u filmu, dobila Tony za najbolju glumicu.

Naslovni lik u filmskoj verziji je June Buckridge, ostarjela glumica koja je stekla izuzetnu popularnost tumačeći lik dobrodušne i vedre putujuće seoske bolničarke George u televizijskoj sapunici, ali koja je u stvarnosti neugodna alkoholičarka sklona ekscesima i zlostavljanju ljudi oko sebe, uključujući Alice "Childie" McNaught (koju glumi Sussannah York), mladu i naivnu djevojku koja sa njom živi u stanu. Radnja prikazuje kako uprava televizijske kuće postaje umorna od ekscesa te šalje producenticu Mercy Croft (čiji lik tumači Coral Browne) da je urazumi pod prijetnjom likvidacije njenog lika u seriji, ali i kako June loše reagira kada shvati da i Mercy ima lezbijske sklonosti te joj namjerava preoteti Alice.

Film je napravljen u jeku seksualne revolucije, odnosno kada američki filmaši više nisu bili opterećeni dotadašnjim cenzorskim kodeksom, a neposredno prije uvođenja MPAA-ovih rejtinga, a što je potaklo eksperimentiranje sa eksplicitnim prikazom sadržaja koji su dotada bili tabu. Scenario Lukea Hellera je u odnosu na dramski predložak zato lezbijstvo učinio eksplicitnim. Dijelom i zbog toga su Bette Davis i Angela Lansbury odbile ponuđenu naslovnu ulogu, te je Reid ponovila svoj teatarski nastup.  a Aldrich je, u nastojanju za što većom autentičnošću, kao jednu od lokacija koristio Gateways, londonski noćni klub decenijama poznat kao okupljalište lezbijki, a koji je neposredno pred snimanje filma kao mušterije počeo primati isključivo žene. Pažnju je, pak, izazvala i dotada nezamisliva scena u kojoj Alice i Croft vode ljubav.

The Killing of Sister George je dobio pohvale od kritike, a prije svega u slučaju Reid, koja je za svoj nastup bila nominirana za Zlatni globus za najbolju glumicu u dramskom filmu. Komercijalni rezultati su, međutim, bili razočaravajući, i to najviše zbog problema sa cenzurom. MPAA je filmu dala rejting X, a što je značajno ograničilo njegovu distribuciju, a zbog čega je Aldrich potrošio 75.000 US$ za sudsku parnicu kojom je bez uspjeha pokušao osporiti njenu odluku. Problemi sa cenzurom su se stvorili u Britaniji, Italiji i nizu drugih zemalja, gdje su cenzori inzistirali na izbacivanju "problematičnih" scena; film je, nakon nekoliko godina, ipak postao dostupan u integralnoj verziji. Usprkos svih problema, Aldrich je kasnije tvrdio da mu je George najdraži od svih filmova u karijeri.

Uloge
 Beryl Reid ... June "George" Buckridge 
 Susannah York ... Alice "Childie" McNaught 
 Coral Browne ... Mercy Croft 
 Ronald Fraser ... Leo Lockhart 
 Patricia Medina ... Betty Thaxter 
 Hugh Paddick ... Freddie 
 Cyril Delevanti ... Ted Baker 
 Sivi Aberg ... Diana 
 William Beckley ... Menadžer scene 
 Elaine Church ... Marlene
 Brendan Dillon ... Bert Turner 
 Mike Freeman ... Noel 
 Maggie Paige ... Sobarica 
 Jack Raine ... Zamjenik komesara 
 Dolly Taylor ... Tea Lady 
 Meier Tzelniker ... Mr. Katz 
 Cicely Walper ... Mrs. Coote 
 Byron Webster ... Jack Adams 
 Rosalie Williams ... Mildred

Izvori

Vanjske veze
 
 
 TCM film history
 BBC Radio 4 - Saturday Play:  The Killing of Sister George

Drame 1965.
Američki filmovi
Dramski filmovi
Filmske komedije
Crnohumorni filmovi
Filmovi sa LGBT tematikom
Authority control 2